|  |
| --- |
| **PRAVILNIK**  **O USLOVIMA ZA POSTAVLJANJE HJUMIDORA U UGOSTITELJSKIM I MALOPRODAJNIM OBJEKTIMA**  *("Sl. glasnik RS", br. 116/2005)* |

**Član 1**

Ovim pravilnikom bliže se propisuju uslovi za postavljanje hjumidora u ugostiteljskim i maloprodajnim objektima za trgovinu na malo duvanskim proizvodima.

**Član 2**

Hjumidor za trgovinu na malo duvanskim proizvodima (u daljem tekstu: hjumidor) može da se postavi u ugostiteljskom objektu koji pruža usluge smeštaja, usluge ishrane i pića i druge usluge uobičajene u ugostiteljstvu u skladu sa zakonom koji uređuje turizam i ugostiteljstvo, osim u:

- ugostiteljskom objektu za odmor i rekreaciju maloletnih lica;

- ugostiteljskom objektu u kome se prodaja jela i pića vrši preko šaltera i sličnom ugostiteljskom objektu (kiosk);

- ugostiteljskom objektu koji nije namenjen za prodaju duvanskih proizvoda.

**Član 3**

Hjumidor može da se postavi i u maloprodajnom objektu u kome se obavlja delatnost:

52260 Trgovina na malo proizvodima od duvana;

52270 Ostala trgovina na malo hranom, pićima i duvanom u specijalizovanim prodavnicama.

Izuzetno od stava 1. ovog člana, hjumidor se ne može postaviti u maloprodajnom objektu u kome se prodaja duvanskih i drugih proizvoda obavlja kroz šalter i sličnom maloprodajnom objektu (kiosk).

**Član 4**

Hjumidor se postavlja na način koji omogućava da se duvanski proizvodi koji se čuvaju u hjumidoru prodaju isključivo usluživanjem kupca od strane prodavca i da se svaki pojedinačno ostvareni promet evidentira preko fiskalne kase u skladu sa propisima koji uređuju evidentiranje tog prometa.

**Član 5**

Ako se hjumidor postavlja u ugostiteljskom objektu u kome se može hjumidor postavljati u skladu sa članom 2. ovog pravilnika, mesto na kome se hjumidor postavlja mora biti u okviru prostora dozvoljenog za pušenje u smislu propisa koji uređuju zabranu pušenja na javnim mestima i u zatvorenim prostorijama.

**Član 6**

Ovaj pravilnik stupa na snagu narednog dana od dana objavljivanja u "Službenom glasniku Republike Srbije".